
Евразия экономикалык бирлигинин бажы аймагына жарандык багыттагы, анын ичинде башка товарларга кошулган же болбосо курамына кирген радиоэлектрондук каражаттарды жана жогорку жыштыктагы түзүлүштөрдү ташып кирүү жөнүндө жобонун 6-пунктуна өзгөртүү киргизүү тууралуу

Үчүнчү өлкөлөргө карата тарифтик эмес жөнгө салуу чаралары жөнүндө протоколдун 4 жана 37-пункттарына ылайык (2014-жылдын 29-майындагы Евразия экономикалык бирлиги жөнүндө келишимге № 7 тиркеме) Евразия экономикалык комиссиясынын Коллегиясы чечти:
1. Евразия экономикалык бирлигинин бажы аймагына жарандык багыттагы, анын ичинде башка товарларга кошулган же болбосо курамына кирген радиоэлектрондук каражаттарды жана жогорку жыштыктагы түзүлүштөрдү ташып кирүү жөнүндө жобонун 6-пункту (Евразия экономикалык комиссиясынын Коллегиясынын 2015-жылдын 21-апрелиндеги № 30 чечимине № 15 тиркеме) төмөнкү редакцияда баяндалсын:
«6. Радио электрондук каражаттарды жана (же) жогорку жыштыктагы түзүлүштөрдү жеке жактар тарабынан жеке пайдалануу үчүн товар катары алып келүү ушул пункттун экинчи жана үчүнчү абзацтарында көрсөтүлгөн учурларды кошпогондо, Бирликтин мүчө мамлекетинин (мындан ары – мүчө мамлекет) бажы органына корутунду (уруксат берүүчү документ) бергенде жүзөгө ашырылат.
Мурда жеке жактар тарабынан жеке пайдалануу үчүн товар катары Бирликтин бажы аймагынан убактылуу чыгарылып кеткен радио электрондук каражаттарды жана (же) жогорку жыштыктагы түзүлүштөрдү Бирликтин бажы аймагына кайра алып келүү көрсөтүлгөн радио электрондук каражаттарды жана (же) жогорку жыштыктагы түзүлүштөрдү алып чыгууда жол-жоболоштурулган жана алардын идентификациялык белгилерин (аталышы, модели жана радиожыштык тилкеси) камтыган жүргүнчүлүк бажы декларациясын мүчө мамлекеттин бажы органына көрсөткөндө ишке ашырылат.
Бирдиктүү реестрге же ушул Жобонун № 2 тиркемесинде каралган тизмекке киргизилген радиоэлектрондук каражаттарды жана (же) жогорку жыштыктагы түзүлүштөрдү жеке пайдалануу үчүн товар катары жеке жактар тарабынан ташып кирүү мүчө мамлекеттин бажы органына корутундуну (уруксат берүүчү документти) жана жүргүнчүлөрдүн бажы декларациясын бербестен жүзөгө ашырылат.».
2. Ушул Чечим расмий жарыяланган датадан тартып 30 календардык күн өткөндөн кийин күчүнө кирет. 

